เอกสารหมายเลข 1

**โครงการประชุมสัมมนา เรื่อง “แนวทางในการนำเกณฑ์คุณภาพการศึกษาเพื่อการดำเนินการที่เป็นเลิศ**

**มาใช้ในการประกันคุณภาพการศึกษาภายใน”**

**หลักการและเหตุผล**

ตามที่สำนักงานคณะกรรมการการอุดมศึกษาได้ดำเนินโครงการนำร่องการพัฒนาคุณภาพการศึกษา สู่ความเป็นเลิศ โดยมีวัตถุประสงค์เพื่อพัฒนาบุคลากรให้มีความรู้ ความเข้าใจในหลักการและแนวปฏิบัติที่ดีในการนำเกณฑ์คุณภาพการศึกษาเพื่อการดำเนินการที่เป็นเลิศ (2009-2010 Education Criteria for Performance Excellence) ไปสู่การปฏิบัติในสถาบันอุดมศึกษาได้ และสามารถพัฒนาคุณภาพการศึกษาเทียบเคียงได้ในระดับสากล รวมถึงเป็นแนวทางในการวางแผนการดำเนินงานการพัฒนาคุณภาพการศึกษาระดับอุดมศึกษาสู่ความเป็นเลิศ ซึ่งได้รับความสนใจจากสถาบันอุดมศึกษาส่งคณะวิชาเข้าร่วมโครงการนำร่องฯ ดังกล่าว จำนวน 15 คณะวิชา จาก 15 สถาบัน

จากผลจากการดำเนินโครงการนำร่องฯ ดังกล่าว สำนักงานคณะกรรมการการอุดมศึกษาได้ตระหนักถึงความสำคัญของการสร้างความรู้ ความเข้าใจเกี่ยวกับการนำเกณฑ์พัฒนาคุณภาพการศึกษาเพื่อการดำเนินการที่เป็นเลิศไปใช้เป็นเครื่องมือในการบริหารองค์กรเพื่อให้พัฒนาคุณภาพการบริหารจัดการศึกษาให้มีคุณภาพอย่างก้าวกระโดด ประกอบกับได้รับงบประมาณสนับสนุนจากธนาคารโลก ซึ่งเห็นความสำคัญของการพัฒนาคุณภาพการบริหารจัดการในภาพรวมขององค์กรที่จะเอื้อต่อการพัฒนากระบวนการหลัก รวมทั้ง ส่งผลถึงผลลัพธ์ที่เป็นจริงสำหรับการระบุโอกาสในการพัฒนาอย่างมีบูรณาการ สำนักงานคณะกรรมการการอุดมศึกษาจึงได้ดำเนินโครงการต่อยอดคุณภาพการศึกษาสู่ความเป็นเลิศขึ้น โดยมีระยะเวลาดำเนินการระหว่างปี พ.ศ.2555 – 2557 โดยมีวัตถุประสงค์เพื่อให้บุคลากรของสถาบันอุดมศึกษาที่เข้าร่วมโครงการฯ ได้รับการพัฒนาเพื่อทำหน้าที่เป็นผู้ตรวจประเมินคุณภาพองค์การทางการศึกษา สถาบันอุดมศึกษาสามารถประเมินองค์การด้วยตนเองโดยใช้เกณฑ์ EdPEx และเพื่อพัฒนาคู่มือการดำเนินงานที่จะสามารถนำไปเป็นแนวทางในการดำเนินงานของสถาบันอุดมศึกษาเพื่อการพัฒนาคุณภาพการบริหารจัดการให้มีคุณภาพอย่างก้าวกระโดด

เพื่อเป็นการส่งเสริมสนับสนุนให้สถาบันอุดมศึกษานำเกณฑ์คุณภาพการศึกษาเพื่อการดำเนินการที่เป็นเลิศ (Education Criteria for Performance Excellence : EdPEx) ไปใช้ในการพัฒนาคุณภาพการจัดการศึกษาสู่ความเป็นเลิศ สำนักงานคณะกรรมการการอุดมศึกษาได้ดำเนินการแปล “เกณฑ์คุณภาพการศึกษาเพื่อการดำเนินการที่เป็นเลิศ 2556-2557” (The 2013–2014 Education Criteria for Performance Excellence) ซึ่งมีการตีพิมพ์เผยแพร่ล่าสุด โดยแปลเป็นภาษาไทยเพื่อเผยแพร่เอกสารเกณฑ์ฯ ดังกล่าวไปยังสถาบันอุดมศึกษาต่าง ๆ รวมทั้งนำมาใช้ประโยชน์ในการดำเนินกิจกรรมต่าง ๆ ในโครงการต่อยอดคุณภาพการศึกษาสู่ความเป็นเลิศ

คณะกรรมการการประกันคุณภาพการศึกษาภายในระดับอุดมศึกษา ในการประชุมครั้งที่ 3/2555 เมื่อวันที่ 15 ตุลาคม 2555 โดยความเห็นชอบของคณะกรรมการการอุดมศึกษาในการประชุมครั้งที่ 2/2556 เมื่อวันที่ 7 กุมภาพันธ์ พ.ศ.2556 ได้ออกประกาศคณะกรรมการประกันคุณภาพภายในระดับอุดมศึกษา เรื่อง กำหนดแนวทางการนำเกณฑ์คุณภาพการศึกษาสู่ความเป็นเลิศ (EdPEx) ไปใช้ในการประกันคุณภาพภายใน ลงวันที่ 2 เมษายน 2556 และได้จัดประชุมสัมมนา เรื่องนโยบายและแนวทางการกำกับคุณภาพการศึกษาระดับอุดมศึกษา เมื่อวันที่ 7 พฤษภาคม 2556 เพื่อชี้แจงแนวทางการกำกับดูแลคุณภาพการศึกษาให้สถาบันอุดมศึกษา สามารถเลือกนำแนวปฏิบัติในการติดตามตรวจสอบคุณภาพการศึกษาไปปฏิบัติและเกิดการพัฒนาคุณภาพอุดมศึกษาของไทยให้มีคุณภาพอย่างก้าวกระโดด

เพื่อเป็นการขยายผลและส่งเสริมให้สถาบันอุดมศึกษานำเกณฑ์ EdPEx ไปใช้ในการบริหารองค์การอย่างก้าวกระโดดเพื่อไปสู่ความเป็นเลิศทางการศึกษา สำนักงานคณะกรรมการการอุดมศึกษาจึงเห็นสมควรจัดให้มีการประชุมสัมมนา เรื่อง “แนวทางในการนำเกณฑ์คุณภาพการศึกษาเพื่อการดำเนินการที่เป็นเลิศมาใช้ในการประกันคุณภาพการศึกษาภายใน” ขึ้น โดยมีวัตถุประสงค์เพื่อชี้แจงให้สถาบันอุดมศึกษาหรือคณะวิชาที่มีผลการประเมิน

คุณภาพการศึกษาภายในได้มาตรฐานอยู่ในระดับดีมาก หรือมีผลการประเมินคุณภาพภายนอกรอบสามได้มาตรฐานในระดับดีมากได้รับทราบรายละเอียดของแนวทางในการนำเกณฑ์คุณภาพการศึกษาเพื่อการดำเนินการที่เป็นเลิศมาใช้ในการประกันคุณภาพการศึกษาภายใน และร่วมแลกเปลี่ยนความคิดเห็นในการพัฒนาคุณภาพการจัดการศึกษาไปสู่ความเป็นเลิศอย่างก้าวกระโดด

**วัตถุประสงค์**

1. เพื่อสร้างความเข้าใจในแนวทางการนำเกณฑ์คุณภาพการศึกษาเพื่อการดำเนินการที่เป็นเลิศ

(EdPEx) มาใช้ในการประกันคุณภาพภายใน

1. เพื่อแลกเปลี่ยนข้อคิดเห็น ข้อเสนอแนะเกี่ยวกับแนวทางการนำเกณฑ์คุณภาพการศึกษาเพื่อการ

ดำเนินการที่เป็นเลิศ (EdPEx) ไปใช้ในการพัฒนาคุณภาพขององค์การทางการศึกษา

1. เพื่อกระตุ้นให้สถาบันอุดมศึกษามีความตระหนักในการพัฒนาคุณภาพการจัดการศึกษาอย่างยั่งยืน

และสามารถแข่งขันได้ทั้งในระดับชาติและนานาชาติ

**วัน เวลา และสถานที่**

วันจันทร์ที่ 25 พฤศจิกายน 2556 เวลา 10.00 น. ณ โรงแรมเซ็นจูรี่ พาร์ค กรุงเทพฯ

**ผู้เข้าร่วมประชุม**

จำนวนประมาณ 100 คน ประกอบด้วย

1. ผู้บริหารสถาบันอุดมศึกษาจำนวน 24 แห่ง ได้แก่ อธิการบดี หรือรองอธิการบดีที่ดูแลด้านวิชาการและการประกันคุณภาพ และผู้ที่รับผิดชอบเกี่ยวกับการประกันคุณภาพการศึกษาในสถาบันอุดมศึกษา
2. ผู้บริหารและข้าราชการสำนักงานคณะกรรมการการอุดมศึกษา

**หน่วยงานที่รับผิดชอบ**

สำนักมาตรฐานและประเมินผลอุดมศึกษา สำนักงานคณะกรรมการการอุดมศึกษา

**งบประมาณ**

จากแผนงบประมาณตามผลผลิต / โครงการ ปีงบประมาณ พ.ศ. 2557 แผนงานขยายโอกาสและพัฒนาคุณภาพการศึกษา ผลผลิตที่ 3: มาตรฐานการพัฒนาอุดมศึกษา กิจกรรม : ส่งเสริมและพัฒนาคุณภาพและมาตรฐานอุดมศึกษา งบรายจ่ายอื่น ค่าใช้จ่ายการพัฒนาระบบกลไกการประกันคุณภาพการศึกษา

**ผลที่คาดว่าจะได้รับ**

สถาบันอุดมศึกษามีความมุ่งมั่นในการพัฒนาคุณภาพการบริหารจัดการองค์การเพื่อการพัฒนาคุณภาพการจัดการศึกษาของสถาบันอุดมศึกษาไปสู่ความเป็นเลิศอย่างก้าวกระโดด และให้ความสนใจเข้าร่วมในแนวทางการนำเกณฑ์คุณภาพการศึกษาสู่ความเป็นเลิศไปใช้ในการประกันคุณภาพการศึกษาภายในในสถาบัน/คณะวิชา

**กำหนดการโครงการประชุมสัมมนา**

**เรื่อง “แนวทางในการนำเกณฑ์คุณภาพการศึกษาเพื่อการดำเนินการที่เป็นเลิศ**

**มาใช้ในการประกันคุณภาพการศึกษาภายใน”**

**วันจันทร์ที่ 25 พฤศจิกายน 2556 เวลา 10.00 น.**

**ณ โรงแรมเซ็นจูรี่ พาร์ค กรุงเทพฯ**

|  |  |
| --- | --- |
| **เวลา** | **กิจกรรม** |
| 09.30 – 10.00 น. | ลงทะเบียน พร้อมรับประทานอาหารว่างและเครื่องดื่ม |
| 10.00 – 10.30 น. | เปิดประชุมสัมมนาและให้นโยบายการนำเกณฑ์คุณภาพการศึกษาที่เป็นสากลมาใช้ในการพัฒนาคุณภาพการจัดการศึกษา  โดย รองเลขาธิการคณะกรรมการการอุดมศึกษา (นางวราภรณ์ สีหนาท) |
| 10.30 – 11.30 น. | แนวทางในการนำเกณฑ์คุณภาพการศึกษาเพื่อการดำเนินการที่เป็นเลิศมาใช้ในการประกันคุณภาพการศึกษาภายใน  โดย ศาสตราจารย์เกียรติคุณอาวุธ ศรีสุกรี  รองศาสตราจารย์นันทนา ศิริทรัพย์  รองศาสตราจารย์รัชต์วรรณ กาญจนปัญญาคม  รองศาสตราจารย์ปรียานุช แย้มวงษ์  ดำเนินรายการโดย นางสาวพรทิพย์ กาญจนนิยต |
| 11.30 – 12.30 น. | ตอบข้อซักถามและแลกเปลี่ยนความคิดเห็น  โดย ศาสตราจารย์บวรศิลป์ เชาวน์ชื่น  ศาสตราจารย์สงวนสิน รัตนเลิศ |
| 12.30 – 13.30 น. | รับประทานอาหารกลางวัน |
| 13.30 – 13.45 น. | สรุปและปิดการประชุมสัมมนา  โดย ศาสตราจารย์เกียรติคุณอาวุธ ศรีสุกรี |